FI Euroopan unionin virallinen lehti C 66/29

Ilmoitus, joka koskee Kiinan kansantasavallasta peräisin olevien tiettyjen rauta- ja teräskiinnittimien tuonnissa voimassa olevia polkumyynnin vastaisia toimenpiteitä ja joka on annettu 28 päivänä heinäkuuta 2011 annettujen Maailman kauppajärjestön riitojenratkaisuelimen suositusten ja tuomion seurauksena – kiinnittimiä koskeva riita-asia (DS397)

2012/C 66/06

Tämä ilmoitus julkaistaan toimenpiteistä, joita yhteisö voi toteuttaa polkumyyntitoimenpiteitä ja tukien vastaisia toimenpiteitä koskevan WTO:n riitojenratkaisuelimen hyväksymän raportin johdosta, annetun neuvoston asetuksen (EY) N:o 1515/2001 (1), jäljempänä ’WTO:n valtuutusasetus’, nojalla.

WTO:n riitojenratkaisuelin, jäljempänä ’riitojenratkaisuelin’, hyväksyi 28 päivänä heinäkuuta 2011 valituselimen raportin ja paneelin raportin sellaisena kuin ne ovat muutettuina valituselimen raportilla, joka koskee asiaa ”European Communities — Definitive Anti-Dumping Measures on Certain Iron or Steel Fasteners from China” (Euroopan yhteisöt – tiettyjen Kiinasta peräisin olevien rauta- ja teräskiinnittimien tuonnissa sovellettavat lopulliset polkumyynnin vastaiset toimenpiteet), jäljempänä ’raportit’ (2).

Raporteissa todettiin muun muassa, että EU:n toiminta oli vastoin seuraavia:

— WTO:n polkumyyntisopimuksen 6.10 artikla ja 9.2 artikla polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun asetuksen (EY) N:o 1225/2009 (3), jäljempänä ’EU:n perusasetus’, 9 artiklan 5 kohdan osalta, siten kuin sitä sovellettiin Kiinan kansantasavallasta peräisin olevien tiettyjen rauta- ja teräskiinnittimien tuontia koskevassa tutkimuksessa, jäljempänä ’kiinnittimiä koskeva tutkimus’;

— WTO:n polkumyyntisopimuksen 6.4, 6.2 ja 2.4 artikla tiettyjen näkökohtien osalta, jotka koskevat polkumyynnin määrittämistä kiinnittimiä koskevassa tutkimuksessa;

— WTO:n polkumyyntisopimuksen 4.1 artikla unionin tuotannonalan määritelmän osalta;

— WTO:n polkumyyntisopimuksen 3.1 ja 3.2 artikla niiden näkökohtien osalta, jotka koskevat polkumyynnillä tapahtuneen tuonnin määrän määrittämistä kiinnittimiä koskevassa tutkimuksessa;

— WTO:n polkumyyntisopimuksen 3.1 ja 3.5 artikla syy-yhteyttä koskevan analyysin osalta; sekä

— WTO:n polkumyyntisopimuksen 6.5 ja 6.5.1 artikla luottamuksellisten tietojen käsittelyn osalta.

Sen jälkeen kun on kuultu neuvoa-antavaa komiteaa, tällä ilmoituksella aloitetaan WTO:n valtuutusasetukseen perustuva tarkastelu ja tiedotetaan asianomaisille osapuolille, kuinka Kiinan kansantasavallasta peräisin olevien tiettyjen rauta- ja teräskiinnittimien tuonnissa voimassa olevia polkumyynnin vastaisia toimenpiteitä koskevat edellä esitetyt havainnot otetaan huomioon. Toimenpiteet otettiin käyttöön 26 päivänä tammikuuta 2009 annetulla neuvoston asetuksella (EY) N:o 91/2009 (4), jäljempänä ’kiinnittimiä koskeva asetus’, komission 9 päivänä marraskuuta 2007 käynnistämän tutkimuksen jälkeen. Tutkimusajanjakso alkoi 1 päivänä lokakuuta 2006 ja päättyi 30 päivänä syyskuuta 2007.

1. Havainnot, jotka koskevat WTO:n polkumyyntisopimuksen 6.10 artiklaa ja 9.2 artiklaa EU:n perusasetuksen 9 artiklan 5 kohdan osalta, siten kuin sitä sovellettiin kiinnittimiä koskevassa tutkimuksessa

Perusasetuksen 9 artiklan 5 kohdan mukaan muiden kuin markkinatalousmaiden yksittäisiin vientiä harjoittaviin tuottajiin, joille ei myönnetä markkinatalouskohtelua perusasetuksen 2 artiklan 7 kohdan c alakohdan mukaisesti, sovelletaan koko maata koskevaa tullia, elleivät nämä viejät kykene osoittamaan, että ne täyttävät perusasetuksen 9 artiklan 5 kohdassa säädetyt ehdot.

a) Voimassa olevien toimenpiteiden tarkastelut

Raporttien seurauksena ja WTO:n valtuutusasetuksen perusteella komissio käynnistää tässä tarkastelun, joka koskee tietyille osapuolille kiinnittimiä koskevassa tutkimuksessa myönnettyä kohtelua; kyse on osapuolista, jotka katsovat, että niitä on kehotettu olemaan tekemättä yhteistyötä ja pyytämättä yksilöllistä kohtelua näistä aiheutuvan hallinnollisen rasitteen vuoksi tai koska katsottiin, etteivät ne täytä kaikkia perusasetuksen 9 artiklan 5 kohdan perusteita.

Komissio pyytää niitä vientiä harjoittavia tuottajia Kiinan kansantasavallassa, joiden Euroopan unioniin suuntautuvaan vientiin sovelletaan Kiinan kansantasavallasta peräisin olevien tiettyjen rauta- ja teräskiinnittimien tuonnissa voimassa olevia polkumyynnin vastaisia toimenpiteitä, ja jotka katsovat, että niitä on kehotettu olemaan tekemättä yhteistyötä ja pyytämättä yksilöllistä kohtelua näistä aiheutuvan hallinnollisen rasitteen vuoksi tai koska katsottiin, etteivät ne täytä kaikkia perusasetuksen 9 artiklan 5 kohdan perusteita, ja että näitä toimenpiteitä olisi tarkasteltava raporteissa esitettyjen perusasetuksen 9 artiklan 5 kohtaa koskevien oikeudellisten tulkintojen perusteella, pyytämään uudelleentarkastelua WTO:n valtuutusasetuksen 1 artiklan perusteella.

Tarkastellut toimenpiteet voidaan kumota, niitä voidaan muuttaa tai ne voidaan pitää voimassa riitojenratkaisuelimen suositusten ja tuomion noudattamiseksi.

b) Menettely ja määräaika

Jotta asianomaiset osapuolet voidaan ottaa mukaan tarkasteluun, niiden on esitettävä pyyntönsä viimeistään 30 päivän kuluttua tämän ilmoituksen julkaisemisesta Euroopan unionin virallisessa lehdessä, ja

i) ilmoitettava, että polkumyynnin vastainen toimenpide, jota sovelletaan hakijan vientiin Euroopan unioniin, perustuu edellä olevassa a kohdassa mainittuihin olosuhteisiin; sekä

ii) esitettävä tiedot Euroopan unioniin suuntautuvan viennin määristä ja vientihinnoista perusasetuksen 2 artiklassa tarkoitetun mukaisesti ajalta, joka kattaa tutkimusajanjakson, johon sovellettava polkumyyntitulli perustuu.

Tarkastelua koskevat kirjalliset hakemukset on osoitettava seuraavaan osoitteeseen:

European Commission Directorate-General for Trade Directorate H — Fasteners investigation Office: N105 04/092 1049 Bruxelles/Brussel BELGIQUE/BELGIË F. + 32 22993704 Sähköposti: TRADE-AD-FASTENERS-DSB@ec.europa.eu

Komissio käsittelee WTO:n valtuutusasetukseen perustuvaa tarkastelua koskevat hakemukset kohtuullisen määräajan kuluessa. Tarkastelut aloitetaan vain asianmukaisesti perustellun hakemuksen perusteella. Tarkastelun aloittaminen julkaistaan Euroopan unionin virallisen lehden C-sarjassa.

Tarkastelua hakevien osapuolten on syytä olla tietoisia siitä, että jos tarkastelun päätelmät edellyttävät voimassa olevien toimenpiteiden muuttamista, muuttaminen voi johtaa tullien laskemiseen tai korottamiseen.

Kun tarkastelu on aloitettu, komissio varaa oikeuden suorittaa sen loppuun, vaikka tarkastelua pyytänyt osapuoli päättäisi peruuttaa tarkastelua koskevan pyyntönsä.

2. Havainnot, jotka koskevat WTO:n polkumyyntisopimuksen 6.4, 6.2 ja 2.4 artiklaa tiettyjen näkökohtien osalta, jotka koskevat polkumyynnin määrittämistä kiinnittimiä koskevissa tutkimuksissa

Riitojenratkaisuelimen raporttien seurauksena komissio aikoo ilmoittaa kaikille kiinnittimiä koskevaan tutkimukseen osallistuneille asianomaisille osapuolille tarkempia tietoja tuotteen ominaisuuksista, joita pidettiin olennaisina normaaliarvon määrittämisessä tarkasteltavan tuotteen vertailua varten. Asianomaisia osapuolia pyydetään esittämään huomautuksensa näistä tiedoista. Saatuja huomautuksia tarkastellaan ja niiden perusteella tehtävät päätelmät annetaan tiedoksi kaikille kiinnittimiä koskevaan tutkimukseen osallistuneille asianomaisille osapuolille.

3. Havainnot, jotka koskevat WTO:n polkumyyntisopimuksen 4.1 artiklaa unionin tuotannonalan määritelmän osalta

Riitojenratkaisuelimen raporttien seurauksena komissio aikoo tarkastella uudelleen unionin tuotannonalan määritelmää ja kyseisen tuotannonalan edustavuuden tasoa sekä tarkistaa, vastaako kyseisen tuotannonalan kiinnittimien tuotanto sellaista osuutta niiden arvioidusta kokonaistuotannosta, että sitä voidaan pitää WTO:n polkumyyntisopimuksessa tarkoitettuna suurena osuutena, kun otetaan huomioon niiltä EU:n tuottajilta saadut tiedot, jotka ilmoittautuvat menettelyn aloittamista koskevassa ilmoituksessa (5) vahvistettuna määräaikana. Tulokset annetaan tiedoksi kaikille asianomaisille osapuolille, jotka ilmoittautuivat kiinnittimiä koskevan tutkimuksen aikana, ja osapuolilta pyydetään kannanottoja niistä.

4. Havainnot, jotka koskevat WTO:n polkumyyntisopimuksen 3.1 ja 3. artiklaa niiden näkökohtien osalta, jotka koskevat polkumyynnillä tapahtuneen tuonnin määrän määrittämistä kiinnittimiä koskevassa tutkimuksessa

Raporttien seurauksena komissio aikoo tarkistaa vahinkoanalyysiä jättämällä pois tuonnin, jonka osalta polkumyyntiä ei havaittu. Tulokset annetaan tiedoksi kaikille asianomaisille osapuolille, jotka ilmoittautuivat kiinnittimiä koskevan tutkimuksen aikana, ja osapuolilta pyydetään kannanottoja niistä.

5. Havainnot, jotka koskevat WTO:n polkumyyntisopimuksen 3.1 ja 3.5 artiklaa syy-yhteyttä koskevan analyysin osalta

Riitojenratkaisuelimen raporttien seurauksena komissio aikoo arvioida uudelleen, aiheuttiko polkumyynnillä tapahtunut tuonti vahinkoa unionin tuotannonalalle, kun otetaan huomioon EU:n tuotannonalan tosiasiallinen vienti Eurostatin ilmoittamien yleisten vientiä koskevien tilastotietojen sijasta. Tulokset annetaan tiedoksi kaikille asianomaisille osapuolille, jotka ilmoittautuivat tutkimuksen aikana, ja osapuolilta pyydetään kannanottoja niistä.

6. Havainnot, jotka koskevat WTO:n polkumyyntisopimuksen 6.5 ja 6.5.1 artiklaa luottamuksellisten tietojen käsittelyn osalta

Raporttien seurauksena komissio aikoo pyytää kahdelta asiaan liittyvältä unionin tuottajalta asianmukaiset lausunnot syistä siihen, miksi luottamuksellisia tietoja ei voitu esittää ei-luottamuksellisessa yhteenvedossa. Komissio aikoo julkaista myös Eurostatin tiedot kiinnittimien kokonaistuotannosta EU:ssa sellaisina kuin ne oli alun perin esitetty. Komissio tiedottaa aikanaan asiasta kaikille asianomaisille osapuolille, jotka ilmoittautuivat tutkimuksen aikana tutustuakseen ei-luottamuksellisiin tietoihin, ja pyytää osapuolilta kannanottoja.

7. Muut suositukset ja tuomiot

Komissio aikoo tarkastella niiden kiinnittimiä koskevan tutkimuksen osapuolten esittämiä huomautuksia, jotka väittävät, että niille on aiheutunut haittaa markkinatalouskohtelua koskevien päätelmien julkaisemisesta tai muista riitojenratkaisuelimen suosituksista tai tuomioista.

WTO:n valtuutusasetuksen 3 artiklan mukaisesti kyseisen asetuksen mukaisesti tarkastelun jälkeen hyväksytyillä toimenpiteillä ei ole taannehtivaa vaikutusta.

Myös oikeus hakea välivaiheen tarkastelua EU:n perusasetuksen 11 artiklan 3 kohdan mukaisesti pysyy muuttumattomana.

8. Kuulemismenettelystä vastaava neuvonantaja

Asianomaiset osapuolet voivat ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisen osapuolen puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/tackling-unfair-trade/hearing-officer/index_en.htm

9. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetun Euroopan parlamentin ja neuvoston asetuksen (EY) N:o 45/2001 (6) mukaisesti.

(1) EYVL L 201, 26.7.2001, s. 10.

(2) WTO, Report of the Appellate Body, AB-2011-2, WT/DS397/AB/R, 15. heinäkuuta 2011. WTO, Report of the Panel, WT/DS397/R, 29. syyskuuta 2010. Raportit ovat saatavilla WTO:n sivustolla (http://www.wto.org/english/tratop_e/dispu_e/cases_e/ds397_e.htm).

(3) EUVL L 343, 22.12.2009, s. 51.

(4) EUVL L 29, 31.1.2009, s. 1.

(5) EUVL C 267, 9.11.2007, s. 31.

(6) EYVL L 8, 12.1.2001, s. 1.